除咗互動式小說等少數嘅遊戲類型之外，電子遊戲多數都會有個虛擬空間俾玩家控制某啲嘢喺入面鬱動，所以一隻遊戲嘅世界多數要有物理定律主宰啲嘢應該點鬱，而喺「更新遊戲世界狀態」嘅過程當中，個遊戲程式要按隻遊戲嘅物理法則同玩家輸入計返個世界嘅狀態應該點變，例如一隻用牛頓力學（Newtonian mechanics）嘅賽車遊戲，喺玩家撳咗「踩油」嘅掣嗰陣，要改變架車嘅加速度數值，而架車相應嘅速度同位置等變數（喺遊戲引擎嘅程式當中通常係用向量嚟表示嘅）亦要跟牛頓力學裏面嘅法則作出相應嘅改變。